SAL kanselleer ook streeksvlugte(Argieffoto: Henk Kruger/ANA) Die Suid-Afrikaanse Lugdiens (SAL) het aangekondig dat hy nou ook sy Afrika-streeksvlugte gekanselleer het in die lig van die nuwe koronavirus (Covid-19). Tlali Tlali, SAL-woordvoerder, het gesê nadat die lugdiens Vrydag aangekondig het dat hy al sy internasionale vlugte met onmiddellike inwerkingtreding kanselleer, was daar onmiddellik ŉ drastiese vermindering in die aanvraag na Afrika-streeksvlugte. Die SAL se internasionale vlugte en Afrika-streeksvlugte is nou tot 31 Mei gekanselleer ter ondersteuning van die regering se reisverbod om die oordrag van Covid-19 te probeer beperk. “Die SAL is deel van ŉ netwerk wat beteken dat ’n beduidende deel van die vraag na plaaslike besprekings gevoed word deur passasiers wat na of van internasionale bestemmings reis. “Die opskorting van die internasionale vlugte het daartoe gelei dat die lugredery nie sy normale netwerk kon bedryf nie. Dit het weer daartoe gelei dat die bedryf van streeksvlugte nie meer kommersieel lewensvatbaar was nie,” het Tlali gesê. Vlugte na Accra (Ghana), Lusaka (Zambië), Harare (Zimbabwe), Victoria Falls (Zimbabwe), Windhoek (Namibië), Lagos (Nigerië) en Entebbe (Uganda) is reeds gekanselleer. Vlugte na Mauritius sal vandag nog voortgaan voor dit ook gekanselleer word. Die SAL se besluit beteken dat die lugdiens vir nou slegs tussen Johannesburg en Kaapstad sal vlieg. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.